《送余直卿廷对》
宋代·葛绍体

吟卷闲晚窗，捷音閧春邮。
推几舞影急，踏门步踪稠。
黄册几载舞，青衫今日酬。
学舍丈人行，文场少年俦。
倚天仰泰华，行地输骅骝。
暑清庭阴阔，风香御烟浮。
龙飞屈亲策，虎帅登先筹。
力深一代源，声匝四海流。
朝阳孤凤凰，曙阴群蜉蝣。
端为砥柱基，非干稻粱谋。
百炼要愈刚，万折空自柔。

作者简介：宋台州天台人，居黄岩，字元承。师事叶适。有《四书述》、《东山诗选》。